OBEC       J A K U B A N Y 

Pracovný poriadok zamestnancov 

	OBCE   J A K U B A N Y 

Obec Jakubany v zmysle § 12 zákona č. 552/2003 Z. z. o výkone prác vo verejnom záujme v znení neskorších predpisov vydáva 

                                                          PRACOVNÝ PORIADOK
ZAMESTNANCOV OBCE Jakubany

§ 1

 Účel a rozsah platnosti

1. 	Pracovný poriadok zamestnancov Obce Jakubany je vnútroorganizačným predpisom, ktorý bližšie špecifikuje jednotlivé ustanoveniami zákona NR SR č. 311/2001 Z. z. Zákonníka práce v znení neskorších zmien a doplnkov, zákona NR SR č. 552/2003 Z. z. o výkone práce vo verejnom záujme v znení neskorších predpisov , zákona č. 553/2003 Z.z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov, zákona č. 124/2006 Z.z. o bezpečnosti a ochrane zdravia pri práci a o zmene a doplnení niektorých zákonov v znení neskorších predpisov, zákon č. 283/2003 Z.z. o cestovných náhradách v znení neskorších predpisov, zákona č. 369/1990 Zb. o obecnom  zriadení v znení neskorších predpisov.
2. 	Pracovný poriadok je záväzný pre zamestnávateľa ( Obec Jakubany ) a pre všetkých zamestnancov Obce Jakubany. Na zamestnancov, ktorí vykonávajú pre obec prácu na základe  dohôd o vykonaní práce mimo pracovného pomeru, v ďalšom pracovnom pomere a v pracovnom pomere na kratší pracovný čas, sa vzťahuje  pracovný poriadok, ak to vyplýva z príslušných ustanovení pracovno-právnych predpisov alebo zmluvy.
3. 	Pod útvarom pre účely tohto pracovného poriadku  sa rozumie organizačná jednotka so starostom obce  (obecný úrad a  kontrolór obce).

§ 2
 
Všeobecné zásady

1.	Zamestnávateľ je právnická osoba Obec Jakubany, zamestnancom fyzická osoba, na ktorú sa podľa § 1 ods. 2 vzťahuje tento pracovný poriadok.
2.	Štatutárnym orgánom zamestnávateľa v pracovnoprávnych vzťahoch je starosta obce.  Starosta  obce môže splnomocniť zástupcu starostu Obce Jakubany na konanie v pracovno-právnych vzťahoch v zmysle § 17 zákona o obecnom zriadení. V písomnom poverení musí byť uvedený konkrétny rozsah oprávnenia.
3.   Na pracovnoprávne vzťahy zamestnancov pri výkone práce vo verejnom záujme sa vzťahuje 
     Zákon o výkone prác vo verejnom záujme. Zákonník práce sa použije vtedy, ak Zákon o výkone
      prác vo verejnom záujme neustanovuje inak.
       
§ 3

Pracovný pomer

1. Zamestnancom vo výkone práce vo verejnom záujme sa môže stať fyzická osoba, ktorá má 
   spôsobilosť na právne úkony v plnom rozsahu, je bezúhonná, spĺňa kvalifikačné predpoklady 
   a osobitné kvalifikačné predpoklady, ak to vyžaduje osobitný predpis, má zdravotnú spôsobilosť 
   na prácu, ktorú má vykonávať, ak to vyžaduje osobitný predpis, bola zvolená alebo vymenovaná, ak 
   osobitný predpis voľbu alebo vymenovanie ustanovuje ako predpoklad vykonávania práce vo   
   verejnom záujme a je oprávnená na oboznamovanie sa s utajovanými skutočnosťami podľa zákona  
  č. 215/2004 Z. z. o ochrane utajovaných skutočnosti a o zmene a doplnení niektorých zákonov v 
  znení neskorších predpisov, ak sa takéto oprávnenie na dohodnutú prácu vyžaduje. 
  Uvedené predpoklady musí zamestnanec spĺňať po celý čas výkonu práce vo verejnom záujme.

2. 	Predzmluvné povinnosti a práva zamestnávateľa a fyzickej osoby sú upravené v  § 41 ZP.
3. 	Pracovný pomer sa zakladá písomnou pracovnou zmluvou medzi zamestnávateľom a zamestnancom. ( § 42 a násl. Zákonníka práce).
4. 	Funkcia starostu obce  je volenou verejnou funkciou. Funkcia zástupcu starostu obce a  členov obecného zastupiteľstva sú verejnými funkciami. Voľbou do týchto verejných funkcií sa pracovný pomer nezakladá. 
5.   Postavenie hlavného kontrolóra je upravené v § 18 a násl. Zákona o obecnom zriadení. 

6   Zamestnávateľ môže na plnenie svojich úloh, alebo na zabezpečenie svojich potrieb
     výnimočne uzatvárať s fyzickými osobami dohody o prácach vykonávaných mimo pracovného 
     pomeru podľa Zákonníka práce.

     7.  K uzavretiu pracovnej zmluvy je prijímaný zamestnanec povinný predložiť zamestnávateľovi:
 
   a) žiadosť o prijatie do zamestnania,
   b) vyplnený osobný dotazník, 
   c) občiansky preukaz na zistenie overenie správnosti údajov predkladaných písomnosti ,
   d) doklad potvrdzujúci zvolenie alebo vymenovanie do funkcie, 
   e) potvrdenie o odpracovaných dobách od predchádzajúcich zamestnávateľov, 
   f) doklad o dosiahnutej kvalifikácii, 
   g) doklad o vstupnej lekárskej prehliadke, 
   h) doklad o oprávnenosti nároku na uplatnenie nezdaniteľných častí základu dane ,
   i) doklad o nariadenom výkone rozhodnutia zrážkami zo mzdy od predchádzajúceho 
      zamestnávateľa, 
   j) výpis z registra trestov nie starší ako 3 mesiace; nevyžaduje sa, ak ide o fyzickú osobu, 
     ktorá sa uchádza o vykonávanie pracovných činností remeselných, manuálnych alebo
     manipulačných s prevahou fyzickej práce 
  k) doklad o zdravotnej spôsobilosti na prácu, ktorú má vykonávať, ak to vyžaduje osobitný 
     predpis, 
  l) doklad o odbornej spôsobilosti na prácu, ktorú má vykonávať, ak to vyžaduje osobitný 
     predpis, 
  m) doklad o štúdiu popri zamestnaní, pokiaľ ho navštevuje, 
  n) doklad o dosiahnutí osobitného kvalifikačného predpokladu, ak je podľa záväzného 
     právneho predpisu potrebný na výkon určenej pracovnej činnosti. 
 
8. 	Pracovná zmluva obsahuje nasledovné náležitosti ( ZP § 42):
           - druh práce, na ktorý sa zamestnanec prijíma a jeho stručná charakteristika
           - miesto výkonu práce
           - deň nástupu do práce
           - doba trvania pracovného pomeru
           - skúšobnú dobu ,najviac však 3 mesiace
           - platové podmienky, platový dekrét (zákon č. 553/2003 Z.z.)   
9. 	Pracovný pomer je uzatvorený na neurčitý čas vtedy, ak pracovný pomer na určitú dobu nebol dohodnutý písomne (ZP 48 ods.1). Pracovný pomer na  určitú dobu prípadne na kratší pracovný čas možno dohodnúť v zmysle ust.  § 48 -  50 ZP.
10. 	Pri podpise pracovnej zmluvy na druh práce, s ktorým je spojená zodpovednosť za schodok na zverených hodnotách, uzavrie zamestnávateľ so zamestnancom písomnú dohodu o hmotnej zodpovednosti (§ 182 ZP). Dohodu o hmotnej zodpovednosti uzavrie so zamestnancom starosta obce. 
11. 	Manželia, druh, družka, rodičia, deti a súrodenci nemôžu byť zaradení do vzájomnej priamej podriadenosti alebo nadriadenosti, alebo tak, aby jeden podliehal účtovnej kontrole druhému ( § 7 zákona 552/2003 o výkone práce vo verejnom záujme).
12. 	Ak sa zamestnancovi pri nástupe do zamestnania alebo v priebehu výkonu zamestnania zverujú pracovné pomôcky, ochranné pracovné prostriedky a iné podobné predmety, vyhotoví sa o tom písomné potvrdenie, ktorých zamestnanec potvrdí vlastnoručným podpisom.  
13. 	Zamestnávateľ vydá zamestnancom služobný preukaz oprávňujúci na kontrolnú činnosť. Zamestnávateľ má povinnosť služobný preukaz zamestnanca evidovať.
14. 	Súčasťou spisu zamestnanca je záznam o oboznámení sa s povinnosťami a obmedzeniami, ktorévyplývajú z vnútorných organizačných smerníc zamestnávateľa a iných právnych predpisov. 

                                                     § 4

                                                 Zmena  pracovných podmienok

1. Za zmenu pracovnoprávneho vzťahu sa považuje taká zmena, pri ktorej pracovnoprávny 
    vzťah trvá, menia sa len niektoré prvky, ktoré spočívajú v zmene subjektu na strane  
    zamestnávateľa alebo v zmene obsahu pracovnoprávneho vzťahu. 
2. Zákonník práce upravuje prechod práv a povinnosti pri zmene subjektu v § 27 a nasledujúce.
3. Pri zmene obsahu pracovnoprávnych vzťahov zákonník práce rozlišuje tri zmeny: 
   -preradenie na inú prácu (upravuje § 55 Zákonníka práce), 
   -pracovná cesta (upravuje § 57 Zákonníka práce), 
   -dočasné pridelenie (upravuje § 58 a 58 a). 
4. Dohodnutý obsah pracovnej zmluvy možno meniť len vtedy, ak sa zamestnanec a zamestnávateľ
   dohodnú na jej zmene. 
5. Zamestnanec je povinný do desiatich pracovných dní odo dňa skončenia pracovnej cesty alebo 
   inej skutočnosti zakladajúcej nárok na náhrady podľa § 36 ods. 7 zákona c. 283/2002 Z. z. 
   o cestovných náhradách v znení neskorších predpisov predložiť zamestnávateľovi písomne
   doklady potrebné na vyúčtovanie náhrad a vrátiť nevyúčtovaný preddavok. 
      
§ 5
 
Skončenie pracovného pomeru

1. 	Skončenie pracovného pomeru sa riadi § 59 až § 74 ZP.  
2. 	Návrh na skončenie pracovného pomeru dohodou, prípadne výpoveďou, podáva zamestnanec písomne do podateľne Obecného úradu v Jakubanoch .K návrhu na skončenie pracovného pomeru sa vyjadruje starosta obce. 
3. 	V prípade rozviazania pracovného pomeru zo strany zamestnávateľa sa oznámenie výpovede, okamžitého zrušenia pracovného pomeru zasiela zamestnancovi poštou do vlastných rúk alebo sa zamestnancovi doručí priamo na pracovisku prevzatie, ktorého potvrdí vlastnoručným podpisom. Zamestnanec je povinný pred skončením  pracovného pomeru informovať bezprostredne starostu obce o stave plnenia úloh, odovzdať podľa pokynov agendu inému zamestnancovi, ako aj ostatné písomnosti, odborné pomôcky ochranné pracovné prostriedky v stave zodpovedajúcom ich primeranému opotrebeniu. O odovzdaní agendy sa vyhotoví písomný záznam, ktorý podpíše odovzdávajúci a  preberajúci zamestnanec a starosta obce. 
4. 	Ak bola daná zamestnancovi výpoveď zo strany zamestnávateľa podľa § 63 ods.1. písm. a) alebo b) alebo § 63 ods.2 ZP, alebo je z týchto dôvodov ukončený pracovný pomer dohodou podľa § 60 ZP, vyplývajúce nároky súvisiace so skončením pracovného pomeru sa riadia v zmysle § 76 ZP. 
5. 	OPaM je povinné pri skončení pracovného pomeru vydať zamestnancovi  potvrdenie o zamestnaní do 15 dní od jeho požiadania a uviesť v ňom najmä dobu trvania pracovného pomeru, druh vykonávaných prác, prípadné zrážky zo mzdy a v čí prospech, v akej výške, o preddavkoch na daň z príjmov, atď. 
     6.   Ak má zamestnanec uzatvorenú so zamestnancom dohodu o hmotnej zodpovednosti, 
           pri skončení pracovného pomeru sa musí vykonať inventarizácia.
           
§ 6

Povinnosti zamestnancov

1.	Zamestnanci pri výkone verejnej služby sú povinní konať v súlade s Ústavou SR, ústavnými zákonmi, zákonmi, vykonávacími predpismi, vnútroorganizačnými predpismi
2.	Základné povinnosti zamestnanca sú upravené v § 81 Zákonníka práce a v § 8 Zákona o výkone práce vo verejnom záujme.

2.1.   Dodržiavať a plne využívať pracovný čas s výnimkou prestávok, plniť pracovné  
              a úlohy príkazy starostu obce, alebo vedúceho útvaru; dbať na vážnosť, česť  
              a dôstojnosť  občanov ako i svoju vlastnú pri plnení pracovných úloh i mimo nich 
              a nepripustiť, aby občanom v súvislosti s činnosťou zamestnanca obce vznikla   
              bezdôvodná ujma a v súlade s úlohami a postavením zamestnanca obce dodržiavať  
              zákonnosť.
2.2. 	Upozorniť starostu alebo  svojho nadriadeného na pokyn, ktorý je v rozpore s platnými právnymi predpismi, zabrániť vzniku prípadných škôd, ktoré by vznikli splnením tohto pokynu.
2.3.	 Konať a rozhodovať nestranne a zdržať sa pri vykonávaní verejnej služby všetkého, čo by mohlo ohroziť dôveru v nestrannosť a objektívnosť konania a rozhodovania.
2.4. 	Zachovať mlčanlivosť o skutočnostiach, o ktorých sa dozvedeli pri plnení úloh zamestnancov obce alebo v súvislosti s nimi, a ktoré v záujme právnických alebo fyzických osôb vyžadujú, aby zostali utajené pred nepovolanou osobou, a to aj  po skončení pracovného pomeru. Výnimku tvorí zbavenie mlčanlivosti starostom obce. 
2.5.	 Zdržiavať sa konania, ktoré by mohlo viesť k spojeniu záujmu územnej samosprávy Obce Jakubany so záujmami osobnými, nezneužívať informácie pre osobný prospech alebo prospech iných osôb, zachovávať lojálnosť voči zamestnávateľovi a svojim konaním nepoškodiť dobré meno zamestnávateľa.
2.6. 	Zvyšovať svoju odbornú úroveň, prehlbovať sústavne kvalifikáciu na výkon práce dohodnutú v pracovnej zmluve. 
2.7. V konaní  s  občanmi  zachovávať  zásady  slušného správania, ich požiadavky riešiť citlivo, správne a včas. 
2.8. 	V súvislosti s výkonom zamestnania neprijímať finančné, materiálne dary alebo iné výhody.
2.9. 	Dodržiavať právne predpisy na zaistenie bezpečnosti a ochrany zdravia pri práci; dodržiavať ostatné predpisy a pokyny na zaistenie bezpečnosti a ochrany zdravia pri práci, zásady bezpečnej práce, zásady ochrany zdravia pri práci a zásady bezpečného správania sa na pracovisku a určené pracovné postupy,s ktorými boli riadne a preukázateľne oboznámení a pod. 
2.10.  Dodržiavať právne predpisy na úseku ochrany pred požiarmi , ochrany personálnej bezpečnosti , ochrany utajovaných skutočností, a pod.
2.11.  Oznamovať bezodkladne starostovi obce nedostatky, ktoré ohrozujú alebo sťažujú výkon jeho činnosti, prípadne by mohli ohroziť bezpečnosť a ochranu zdravia pri práci.
2.12.  	Udržiavať v poriadku svoje pracovisko. 
2.13.  	Oznámiť bez zbytočného odkladu prekážky v práci a ak je to možné oznámiť a preukázať dôvod neprítomnosti na pracovisku vopred.
2.14.  	Bez zbytočného odkladu oznámiť zmeny v osobných pomeroch a iné údaje, ktoré majú význam pre nároky z pracovného pomeru, predložiť doklad o nariadenom výkone rozhodnutia zrážkami zo mzdy.
2.15.  Riadne hospodáriť s prostriedkami zverenými obcou, ochraňovať majetok obce pred poškodením, zničením, stratou, zneužitím alebo odcudzením. 
2.16.   Zúčastňovať sa podľa pokynov starostu obce, porád, rokovaní a besied poslancov s občanmi, verejných zhromaždení občanov a pomáhať poslancom v práci. 
2.17.  	Nepožívať alkoholické nápoje, omamné látky a psychotropné látky na pracoviskách zamestnávateľa a v pracovnom čase aj mimo týchto pracovísk, nenastupovať pod ich vplyvom do práce a dodržiavať určený zákaz fajčenia na pracoviskách.
2.18.   Podrobiť sa vyšetreniu, ktoré vykonáva zamestnávateľ alebo príslušný orgán štátnej správy na zistenie, či zamestnanec nie je pod vplyvom alkoholu, omamných látok alebo psychotropných látok. Kontrolu nariaďuje  starosta obce, § 7 ods.2,3. Vyšetrenie na alkohol sa vykonáva dychovou skúškou prístrojom na zistenie alkoholu.
2.19.  Dodržiavať zákon NR SR č. 61/1997 Z. z. o ochrane nefajčiarov ( ďalej len „Zákon o ochrane nefajčiarov“) podľa § 7 ods.1 a to najmä  na schôdzach, poradách a rokovaniach v uzavretých verejných priestoroch, v pracovných miestnostiach, kde účinkom fajčenia sú vystavení nefajčiari, v kultúrnych zariadeniach, uzavretých športových zariadeniach, zariadeniach spoločného stravovania, vo verejne prístupných priestoroch úradných budov, s výnimkou priestorov vyhradených na tento účel.  
  3.  Zamestnanec   obce   zabezpečuje   odborné   podklady   a   iné  písomnosti na rokovanie  
       obecného zastupiteľstva. Zodpovedá za obsahovú a procesnú stránku spracovaného návrhu.  
  4.  Zamestnanec   môže   popri   svojom   zamestnaní   vykonávanom   v   pracovnom   pomere 
       vykonávať  zárobkovú činnosť ktorá je zhodná s predmetom činnosti  zamestnávateľa, len s  
       jeho  predchádzajúcim  písomným  súhlasom ( § 9 zákon 552/2003 ).  Zamestnávateľ môže  
       udelený  súhlas  odvolať.  V písomnom  odvolaní  súhlasu  je zamestnávateľ povinný uviesť  
       dôvody zmeny svojho rozhodnutia. Zamestnanec  je  povinný  bez zbytočného odkladu    
       zárobkovú činnosť skončiť spôsobom vyplývajúcim z príslušných právnych predpisov. 

                                                                        § 7
 
Pracovná disciplína

1. 	Porušenie pracovnej disciplíny sa posudzuje podľa miery zavinenia a stupňa závažnosti nasledovne: menej závažné porušenie pracovnej disciplíny, závažné porušenie pracovnej disciplíny a zvlášť hrubé porušenie pracovnej disciplíny. 
2. 	 Za menej závažné porušenie pracovnej disciplíny sa považuje:
 
•	neospravedlnený oneskorený príchod na pracovisko, 
•	predčasný  odchod  z pracoviska  bez súhlasu starostu obce, 
•	nedostatočné využívanie pracovného času,
•	nekvalitný výkon určených pracovných činností, 
•	odôvodnená sťažnosť občanov na konanie a správanie sa zamestnanca,  
•	nevyúčtovanie služobnej cesty do termínu ustanoveného platnými právnymi predpismi. 

     Na menej závažné porušenie pracovnej disciplíny je zamestnanec ústne alebo písomne upozornený bezprostredne starostom obce. Zamestnanca možno postihnúť aj krátením osobného príplatku. Sústavné( považuje sa trojnásobné ) menej závažné porušenie pracovnej disciplíny možno považovať za závažné porušenie pracovnej disciplíny. 

3. 	Za závažné porušenie pracovnej disciplíny sa považuje :

•	opustenie pracoviska bez súhlasu starostu obce, počas riadneho pracovného času, 
•	nesplnenie písomného, termínovaného príkazu alebo pokynu starostu obce vydaného v súlade s   platnými právnymi predpismi, 
•	nehospodárne zaobchádzanie  s majetkom zamestnávateľa, 
•	nesplnenie úloh v stanovenom termíne, 
•	neospravedlnená neprítomnosť na pracovisku ( absencia), 
•	vedomé porušovanie právnych predpisov vzťahujúcich sa na prácu vykonávanú zamestnancom,     
•	zamlčanie dôležitých skutočností, 
•	podvod v dokladoch s úmyslom získať osobné výhody z prostriedkov zamestnávateľa, 
•	porušenie štátneho tajomstva, služobného tajomstva alebo mlčanlivosti,
•	úmyselné poškodzovanie dobrého mena zamestnávateľa, 
•	zneužitie informácie získanej u zamestnávateľa za účelom zvýhodnenia seba alebo blízkych osôb,
•	uvedenie neúplných alebo nepravdivých údajov v majetkovom priznaní vedúcimi zamestnancami, 
•	porušenie zákazu fajčenia na pracoviskách, 
•	zárobková činnosť, ktorá je zhodná s predmetom činnosti zamestnávateľa, vykonávaná bez  súhlasu zamestnávateľa,
•	nedodržiavanie etického kódexu.

            Pri porušení pracovnej disciplíny zamestnávateľ môže použiť jednu z nasledujúcich sankcií:

a) odňatie alebo zníženie osobného príplatku, 
b) krátenie dovolenky, 
c) výpoveď z pracovného pomeru,
d) okamžité skončenie pracovného pomeru, 
e) iné opatrenia.   

4. 	Za zvlášť hrubé porušenie pracovnej disciplíny sa považuje :

•	prítomnosť zamestnanca na pracoviskách zamestnávateľa a v pracovnom čase i mimo týchto pracovísk pod  vplyvom alkoholu, omamných látok alebo psychotropných látok, 
•	požívanie alkoholu, omamných látok alebo psychotropných  látok na pracoviskách zamestnávateľa a v pracovnom čase i mimo týchto pracovísk,
•	odmietnutie zamestnanca obce  podrobiť  sa  vyšetreniu  na  zistenie  alkoholu dychovou skúškou, alebo  ak  sa odmietne podrobiť lekárskemu  vyšetreniu, či nie je ovplyvnený alkoholom, omamnou látkou alebo psychotropnou látkou, hoci by to pri vyšetrení nebolo spojené s nebezpečenstvom pre jeho zdravie,
•	ak zamestnanec svojím konaním spôsobil  škodu, alebo  inú majetkovú  ujmu  zamestnávateľovi,  ktoré je v  rozpore s právnymi predpismi, ak dosahuje stupeň nebezpečnosti trestného činu, 
•	konanie proti oprávneným záujmom zamestnávateľa a konflikt záujmov,
•	opakovaná neospravedlnená neprítomnosť na pracovisku ( opakovaná absencia ),
•	sústavné ( považuje sa trojnásobné )  menej  závažné  porušenie   pracovnej   disciplíny,  ak  bol  zamestnanec  v  posledných   šiestich   mesiacoch   v súvislosti   s   porušením   pracovnej  disciplíny  písomne  upozornený  na  možnosť výpovede,
•	ak zamestnanec  nespĺňa  predpoklady  ustanovené  právnymi predpismi na výkon dohodnutej práce alebo ak zamestnanec nespĺňa bez zavinenia zamestnávateľa  požiadavky na výkon riadnej práce; ak nespĺňanie    týchto   požiadaviek   spočíva   v   neuspokojivých    pracovných    výsledkoch,   možno zamestnancovi  z  tohto  dôvodu  dať  výpoveď  len  ak  ho  zamestnávateľ  v  posledných  šiestich mesiacoch písomne vyzval na ich odstránenie a zamestnanec ich v primeranom čase neodstránil,
•	finančný  alebo  majetkový  osobný   prospech   získaný   zneužitím   svojich  právomoci  a  využijúc informácie získané od zamestnávateľa, porušenie štátneho, služobného tajomstva   alebo mlčanlivosti.
 
   Pre zvlášť hrubé porušenie pracovnej disciplíny zamestnávateľ môže okamžite zrušiť pracovný pomer v zmysle § 68 ZP alebo môže dať výpoveď podľa § 63, ods.1, písm. d) a e) ZP.  

5. 	Ak dôjde k porušeniu pracovnej disciplíny , starosta obce,  spíše záznam o porušení pracovnej disciplíny, v ktorom uvedie: 

•	meno zamestnanca, ktorý porušil pracovnú disciplínu, pracovné zaradenie, oddelenie, odbor a pod. 
•	stupeň závažnosti porušenia pracovnej disciplíny,
•	návrh na vyvodenie opatrení za porušenie pracovnej disciplíny, 
•	upozornenie na možnosť výpovede , že ide o sústavné (rozumie sa trojnásobné) menej závažné porušenie pracovnej disciplíny, 
•	vyjadrenie zamestnanca k porušeniu pracovnej disciplíny,
•	v prípade, že zamestnanec odmietne podpísať zápis, dvaja svedkovia potvrdia svojim    
                   podpisom túto skutočnosť.
			     
       Starosta obce podpisuje oznámenie o porušení pracovnej disciplíny a vyvodení dôsledkov.
                                                                  § 8

      Pracovný čas

1. 	Pracovný čas zamestnanca  je 40 hodín týždenne. Pracovný čas sa riadi ustanoveniami § 85 až  98 ZP a Kolektívnej zmluvy vyššieho stupňa pri výkone práce vo verejnom zaujme. Pracovná doba zamestnancov obce je určená takto : 
pondelok  : 7.30 – 16.00 h
utorok       : 7.30 – 16.00 h
streda       : 7.30 – 17.00 h
štvrtok      : 7.30 – 16.00 h
piatok       : 7.30 – 15.00 h            vrátane obedňajšej   prestávky
2. 	Obedy sa podávajú spravidla v čase od 11.30 hod. do 13.00 hod.. Obedňajšia prestávka trvá 30 minút a nezapočítava sa do pracovnej doby. Nárok na prestávku na stravovanie má zamestnanec po 4 odpracovaných hodinách. Počas 4-hodinovej pracovnej zmeny má zamestnanec nárok na jedno teplé jedlo.
3. 	Zamestnanci sú povinní na začiatku pracovného času byť už na pracovisku  a odchádzať z neho až po skončení pracovného času.
4. 	Vybavovanie súkromných vecí v pracovnom čase je neprípustné. Výnimku môže povoliť  iba starosta obce.

§ 9

Prekážky v práci

1. 	O poskytnutie pracovného voľna pre prekážku v práci z dôležitých dôvodov týkajúcich sa  jeho osoby požiada zamestnanec starostu obce. Prekážku v práci a jej trvanie je zamestnanec povinný preukázať. 
2. 	O poskytnutí pracovného voľna pri prekážkach z dôvodu všeobecného záujmu, pri školení a schválenom štúdiu popri zamestnaní rozhodne starosta obce .
3. 	Po dobu trvania dôležitých osobných prekážok v práci, pri ktorých hmotné zabezpečenie upravujú predpisy o nemocenskom poistení, predpisy o rodičovskom príspevku ,starosta obce ospravedlní neprítomnosť zamestnanca v práci. O poskytnutí pracovného voľna a náhrady mzdy pri iných dôležitých osobných prekážkach rozhodne starosta obce . Ak nepatrí zamestnancovi náhrada mzdy, starosta obce dohodne so  zamestnancom nadpracovanie pracovného voľna.  .
4. 	Ak bol zamestnanec uznaný práceneschopným, je povinný prekážku oznámiť najneskôr do 3 dní starostovi obce a súčasne predložiť III. časť potvrdenia o práceneschopnosti OPa M. Po ukončení  práceneschopnosti je zamestnanec povinný predložiť II. časť potvrdenia o práceneschopnosti a pri dlhodobo trvajúcej práceneschopnosti preukaz o trvaní PN predloží do konca bežného mesiaca. Obdobne si zamestnanec na predpísaných tlačivách uplatňuje nárok na dávky po dobu materskej dovolenky, karantény a po dobu starostlivosti o dieťa mladšie ako 10 rokov.

§ 10

Práca nadčas

1. 	Zamestnanec je povinný vykonávať prácu nadčas ak mu ju vopred nariadi starosta obce. Za prácu nadčas sa nepovažujú práce vykonávané nad určený pracovný čas, ktorá nebola nariadená ani dodatočne schválená. V kalendárnom roku možno nariadiť zamestnancovi prácu nadčas v rozsahu najviac 150 hodín .
.

§ 11

Dovolenka na zotavenie

1. Na dovolenku sa vzťahuje ustanovenie § 100 a násl. Zákonníka práce a príslušné ustanovenia 
    Kolektívnej zmluvy vyššieho stupňa pre zamestnancov pri výkone práce vo verejnom zaujme.

2. 	Dobu čerpania dovolenky na zotavenie určuje starosta obce . Čerpanie dovolenky, jej skončenie alebo prerušenie oznamuje zamestnanec starostovi obce. Súhlas na čerpanie dovolenky podpisuje starosta obce.

3. 	O poskytnutí dovolenky a úhrade vyplatenej náhrady mzdy za dovolenku  pri zmene zamestnania  rozhoduje starosta obce.
 
4. 	Zamestnávateľ určí zamestnancovi čerpanie dovolenky najmenej po dobu 2 týždňov. Zvyšnú časť dovolenky si zamestnanec môže vyčerpať podľa svojej potreby do konca kalendárneho roka. Ak si zamestnanec nemohol dovolenku vyčerpať v kalendárnom roku z naliehavých  dôvodov alebo preto, že zamestnávateľ neurčil jej čerpanie pre prekážky v práci, je zamestnávateľ povinný poskytnúť ju zamestnancovi tak, aby túto vyčerpal najneskôr do konca budúceho kalendárneho roka. 
5. 	Zamestnancovi, ktorému nevznikol nárok na dovolenku za kalendárny rok, ani na jej pomernú časť, pretože nevykonal v kalendárnom roku u zamestnávateľa prácu aspoň 60 dní, patrí dovolenka za odpracované dni v dĺžke 1/12 dovolenky za kalendárny rok,  každý kalendárny mesiac a každých 22 odpracovaných dní v príslušnom kalendárnom roku. 
6. 	Za každý neospravedlnený zameškaný pracovný deň môže zamestnávateľ krátiť zamestnancovi dovolenku  o 1 až 2 dni. 

                                                                              § 12

Plat

1. 	Platové pomery zamestnancov Obce Jakubany upravuje platový Poriadok zamestnancov Obce Jakubany a § 4 zákon č. 553/2003 o odmeňovaní niektorých zamestnancov pri výkone práce vo verejnom záujme. 
2. 	Zamestnávateľ v zastúpení starostom obce zaradí  zamestnancov do platovej triedy podľa najnáročnejšej pracovnej činnosti z hľadiska jej zložitosti, zodpovednosti, fyzickej záťaže a psychickej záťaže, ktorú má vykonávať v rámci opisu pracovných činností, a splnenia kvalifikačných predpokladov, ktoré sú potrebné na jej vykonávanie (§ 5 zákon č. 553/2003). 
3. 	Zamestnávateľ poskytne zamestnancovi na jeho žiadosť nahliadnutie dokladov, na základe ktorých mu bol plat vypočítaný. 
4. 	Vrátenie neprávom vyplatených súm môže zamestnávateľ od zamestnanca požadovať vtedy, ak zamestnanec vedel alebo musel predpokladať, že ide o sumy nesprávne určené alebo omylom vyplatené, a to do 1 roka odo dňa keď zistí, že platové náležitosti boli nesprávne určené, resp. vyplatené najdlhšie však  do 3 rokov od ich výplaty. 
5. 	Zúčtovacie obdobie je mesačné, výplatný dátum je do 14. dňa v mesiaci. Ak výplatný deň pripadne na deň pracovného pokoja, plat sa vypláca bezprostredne prechádzajúci pracovný deň. Náhrady platu splatné počas dovolenky sa vyplatia zamestnancovi na jeho žiadosť pred nástupom na dovolenku.  
6. 	Plat sa vypláca zamestnancovi na jeho osobný účet. 
7. 	Zamestnancovi obce, ktorý vykonáva úlohy územnej samosprávy, alebo prenesený výkon štátnej správy patrí zvýšenie tarifného platu o 15 % s výnimkou zamestnancov v pracovnom zaradení (upratovačka, údržbár, kurič, kuchárka, pomocné sily ,terénne sociálne pracovníčky a ďalších zamestnancov s prevahou manuálnej práce).
8. Na plat primátora sa vzťahuje § 4 zákona c. 253/1994 Z. z. o právnom postavení a platových 
    pomeroch starostov obcí a primátorov miest v znení neskorších predpisov. 
9. Na plat hlavného kontrolóra sa vzťahuje § 18c Zákona o obecnom zriadení.

§ 14

Bezpečnosť a ochrana zdravia pri práci

1. 	Zamestnávateľ a všetci zamestnanci zamestnávateľa sú povinní riadiť sa zákonom NR SR č. 124/2006 Z.z.  o bezpečnosti a ochrane zdravia pri práci v znení neskorších zmien a doplnkov a zákonom NR SR č. 314/2001 Z. z. o ochrane pred požiarmi. 
2. 	Starostlivosť o bezpečnosť a ochranu zdravia pri práci a stále zlepšovanie pracovných podmienok je rovnocennou a  neoddeliteľnou súčasťou plnenia pracovných úloh zamestnávateľa a všetkých jeho zamestnancov.
3. 	Za plnenie úloh vyplývajúcich  z platných právnych prepisov na úseku bezpečnosti a ochrany zdravia pri práci, ako aj úseku ochrany pred požiarmi zodpovedajú vedúci zamestnanci na všetkých stupňoch riadenia v rozsahu svojich funkcií. 
4. 	Fajčenie je povolené len v priestoroch vyhradených na tento účel.  

§ 15

Starostlivosť o zamestnancov

1. 	Zamestnávateľ vytvára na zvyšovanie kultúry práce a pracovného prostredia zamestnancom také pracovné podmienky, ktoré umožňujú, aby bol výkon práce kvalitný, hospodárny a bezpečný. 
2. 	Zamestnávateľ zabezpečuje zamestnancom stravovanie v stravovacom zariadení a prispieva zamestnancovi na každé jedlo sumou, ktorá predstavuje 55% sumy stravného poskytovanej pri pracovnej ceste v trvaní 5 až 12 hodín podľa predpisu.
       Zamestnanec nemá nárok na stravný lístok počas dovolenky, alebo v prípade ak vzniknú na jeho strane prekážky v práci podľa § 141 odst.2, a) 1, a c) 1, 2 ZP.
      Zamestnávateľ prispieva na stravu sumou uvedenou v § 15 odst. 2 tohto pracovného poriadku aj osobe § 152 odst.7 c)ZP, ktorou je starosta obce .
3. 	Obec sa stará o odborný rast svojich zamestnancov. Umožňuje prehĺbenie, prípadne zvýšenie kvalifikácií štúdiom popri zamestnaní a postgraduálnym štúdiom. 
4. 	Zamestnanec je povinný sústavne si zvyšovať svoju kvalifikáciu potrebnú na výkon práce dohodnutú v pracovnej zmluve a zúčastniť sa na školení za účelom zvýšenia kvalifikácie na výkon tejto práce, ak mu to zamestnávateľ uloží. 
5. 	Zamestnávateľ môže v odôvodnených prípadoch so zamestnancom uzatvoriť dohodu, ktorou sa zamestnávateľ zaviaže umožniť zamestnancovi štúdium popri zamestnaní. Dohoda sa uzatvorí písomne. Zamestnávateľ zaviaže zamestnanca zotrvať po skončení štúdia u zamestnávateľa po dobu najviac 5 rokov ( ZP § 155 ).

§ 16

Pracovné podmienky žien a mužov starajúcich sa  o deti

1. 	Pracovné podmienky žien sú upravené v § 161 - § 170 ZP. 

§ 17

Zodpovednosť zamestnanca za škodu

Zodpovednosť zamestnanca za škodu sa spravuje ustanoveniami § 177 -191 Zákonníka práce 
a § 13a Zákona o výkone prác vo verejnom záujme.

§ 18

Zodpovednosť zamestnávateľa za škodu
spôsobenú zamestnancovi

Zodpovednosť zamestnávateľa za škodu spôsobenú zamestnancovi sa spravuje ustanoveniami § 192 
a násl. Zákonníka práce.

1. 	Zamestnanec ihneď oznamuje vznik škody starostovi obce a tento škodovej komisii, a to písomne s uvedením okolností, za ktorých ku škode došlo a s menami svedkov, ktorí tieto okolnosti môžu  potvrdiť. Pri škode na odložených veciach najneskôr v lehote  15 dní odo dňa, keď sa o škode dozvedel.
2. 	Zamestnanec, ktorý je svedkom pracovného úrazu, prípadne sa o ňom dozvie,  zabezpečí prvú pomoc a lekárske ošetrenie zraneného. Poškodený zamestnanec, pokiaľ je to možné, prípadne osoby, ktoré o pracovnom úraze majú vedomosť, o tomto upovedomia bezprostredne starostu obce, ktorý zabezpečí opatrenia podľa vyhlášky o evidencii  a registrácii pracovných úrazov, predovšetkým spísanie záznamu o pracovnom úraze na predpísanom tlačive.
3. 	Ak k pracovnému úrazu dôjde v čase, kedy nie je možné zabezpečiť spísanie záznamu, je potrebné, aby si zamestnanec podľa možnosti zabezpečil dôkaz, že úraz utrpel pri plnení pracovných  úloh alebo v priamej súvislosti s nimi.
4. 	Príčiny vzniku škody a výšku škody spôsobenú zamestnancovi zisťuje škodová komisia. 
5. 	Zamestnanec je povinný do 24 hodín oznámiť zamestnávateľovi vznik mimopracovného úrazu.  Zamestnávateľ vedie záznamy o mimopracovných úrazoch. 

§ 19

Záverečné ustanovenia

1. Nadobudnutím účinnosti tohto pracovného poriadku sa ruší Pracovný poriadok zamestnancov 
    Obce Jakubany schválený Uznesením obecného zastupiteľstva č. 3/2007 zo dňa 20.februára 2007
2. Iné interné predpisy (príkazy, pokyny a pod.) nesmú byť v rozpore s týmto pracovným poriadkom. 
3. Pracovný poriadok je k dispozícií na pracovisku pre všetkých zamestnancov, ktorí sú povinní s 
    týmto sa oboznámiť. 
4. Pracovný poriadok nadobúda platnosť a účinnosť dňom podpísania zamestnávateľom. 

V Jakubanoch dňa 23.1.2011

	PhDr. Dufala Jozef
	starosta obce